**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 17.02.2025, ora 08.00 – 18.02.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 18.02.2025, ora 07.00**

**RÂURI**

**Debitele au fost relativ staționare.**

Debitele se situează la valori sub mediile multianuale lunare, cu coeficienți moduli cuprinși între 30-70%, mai mari (în jurul și peste mediile lunare) pe râurile din bazinul hidrografic Moldova, pe unii afluenți din bazinele Bistriței, Trotușului, pe cursul mijlociu al Siretului și mai mici (sub 30% din mediile lunare) pe râurile din bazinele hidrografice: Iza, Tur, Someș, Crasna, Barcău, Crișuri, Mureș, Bega Veche, Bega, Timiș, Bârzava, Moravița, Caraș, Nera, Cerna, Vedea, Bârlad, Jijia, pe unii afluenți ai Jiului, Oltului și din bazinul superior al Argeşului.

Formațiunile de gheață existente (gheață la maluri, năboi, pod de gheață, sloiuri) au fost în general în extindere și intensificare, exceptându-le cele din Oltenia și Muntenia, unde s-au menținut fără modificări importante.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi în general staționare.**

Formațiunile de gheață (gheață la maluri, năboi, sloiuri, pod de gheață) existente în majoritatea bazinelor hidrografice vor fi în extindere şi intensificare.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 17-18.02.2025 **a fost staționar, având valoarea de 3200 m3/s,** sub media multianuală a lunii **februarie (5300 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi staționar, având valoarea de 3200 m3/s,** sub media multianuală a lunii **februarie (5300 m3/s).**

În aval de Porţile de Fier debitele au fost în scădere.

**2.** **Situaţia meteorologică în intervalul 17.02.2025, ora 09.00 –18.02.2025, ora 06.00**

**Administraţia Naţională de Meteorologie (A.N.M.) a emis în data de 17.02.2025, la ora 10:00, atenţionarea meteorologică nr.11, astfel:**

**-informare meteorologică pentru întreg teritoriul țării, valabilă în** **intervalul 17.02.2025, ora 10:00-19.02.2025, ora 10:00,** **vizând ninsori, strat de zăpadă, intensificări temporare ale vântului, vreme rece, nopți și dimineți geroase: ,,**în intervalul menționat temporar va ninge în regiunile sudice și sud-estice, local în centrul țării și pe arii restrânse în rest. Se va depune strat nou de zăpadă (în general 10...20 cm) și se va forma ghețuș.

Vântul va sufla în general moderat luni în sudul țării (viteze de 30...40 km/h), iar pe litoral temporar va avea intensificări cu rafale de 40...45 km/h. Vremea va fi rece în toate regiunile până la finalul săptămânii. Până miercuri vor fi nopți și dimineți geroase în nordul teritoriului și în depresiuni, apoi îndeosebi în sudul și centrul țării.”

**-COD GALBEN în intervalul 17.02.2025, orele 10:00-19.02.2025, ora 10:00, vizând ninsori temporar viscolite și strat de zăpadă: „**în intervalul menționat în județele Ialomița, Călărași, Giurgiu, Teleorman, Ilfov și în municipiul București va ninge moderat cantitativ și se va depune strat nou de zăpadă, cu grosimi în general de 15...25 cm. În estul județului Olt, jumătatea sudică a județelor Argeș, Dâmbovița și Prahova și în vestul județului Constanța va ninge și se va depune strat nou de zăpadă, cu grosimi în general de 10...15 cm. Temporar vântul va avea intensificări cu viteze de până la 45 km/h, viscolind ninsoarea.”

**-COD GALBEN în intervalul 17-19.02.2025, vizând vreme rece, nopți și dimineți geroase:** ,,în intervalul menționat vremea va fi rece, iar pe parcursul nopților și al dimineților va fi ger, local în nordul, centrul, nord-estul teritoriului, precum și în zonele montane, unde temperaturile minime se vor încadra în general între -17 și -10 grade.”

Această atenţionare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă**vizate, astfel:*

*-către toate prefecturile* (42 de prefecturi)***-informare meteorologică;***

*-către prefecturile judeţelor:* ***ALBA, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, CĂLĂRAŞI, CLUJ, CONSTANŢA, COVASNA, DÂMBOVIŢA, GIURGIU, HARGHITA, IALOMIŢA, IAŞI, ILFOV, MARAMUREŞ, MUREŞ, NEAMŢ, OLT, PRAHOVA, SATU MARE, SĂLAJ, SIBIU, SUCEAVA, TELEORMAN, VASLUI şi MUNICIPIUL BUCUREŞTI*** (29 de prefecturi)***-COD GALBEN.***

**În ţară,** valorile termice diurne au caracterizat în continuare o vreme rece pentru această perioadă, chiar deosebit de rece, cu abateri de 5...7 grade în sud-vest, sud și centru și pe arii restrânse în sud-est și est. Noaptea a fost ger pe alocuri în nord, nord-est și centru. Cerul a fost variabil în nord-vestul teritoriului și mai mult noros în rest, iar noaptea s-a degajat și în nord-est. A nins în Banat, Oltenia, Muntenia, Transilvania, cea mai mare parte a zonei montane, local în Dobrogea și pe arii restrânse în Moldova și Crișana. Vântul a suflat slab și moderat, cu unele intensificări (viteze de 45...55 km/h) în sud-estul țării și pe crestele Carpaților Meridionali (rafale de până la 65 km/h), spulberând zăpada. Este strat de zăpadă la munte, care măsura la ora 20 pe platformele stațiilor meteorologice până la 88 cm la Vf. Ceahlău-Toaca, în Muntenia (până la 23 cm), local în Dobrogea (până la 11 cm) și Oltenia (până la 6 cm) și izolat în Transilvania (până la 8 cm) și în Moldova (până la 3 cm). Temperaturile maxime s-au încadrat între -5 grade la Miercurea Ciuc și Joseni și 4 grade la Holod și Mangalia. La ora 06 temperaturile se încadrau între -14 grade la Rădăuți și 1 grad la Constanța, Constanța-dig, Mangalia și Sfântu Gheorghe (deltă).

**La Bucureşti** vremea a fost închisă și deosebit de rece pentru această perioadă. A nins și s-a depus strat nou de zăpadă, care la ora 20 măsura între 16 și 23 cm. Vântul a suflat slab și moderat. Temperatura maximă a fost de -2 grade, iar la ora 6 se înregistrau -4 grade.

**3. Prognoza meteorologică în intervalul 18.02.2025, ora 09.00-19.02.2025, ora 9.00**

**În ţară** vremea se va menține rece, local geroasă dimineața și noaptea îndeosebi în jumătatea de nord. Cerul va avea înnorări, persistente în cea mai mare parte a intervalului în sud și centru și temporare în rest. Va ninge în Muntenia și Oltenia, local în Transilvania, Dobrogea și la munte și pe arii restrânse, mai ales ziua, în celelalte regiuni. Se va depune strat de zăpadă cu grosimi mai mari în sudul și centrul Munteniei, dar și în sud-vestul Dobrogei (în general de 10...15 cm). Va fi ghețuș. Vântul va sufla slab și moderat, cu unele intensificări pe litoral (30...35 km/h). Temperaturile maxime se vor situa între -5 și 4 grade, iar cele minime, în general, între -16 și -3 grade.

**La Bucureşti** vremea se va menține rece. Cerul va fi noros, va continua să ningă moderat cantitativ și se va depune strat nou de zăpadă cu grosimi în general de 10...15 cm. Va fi ghețuș. Vântul va sufla slab și moderat. Temperatura aerului nu va avea variații semnificative și va fi de -4...-3 grade.

**4. Buletin nivometeorologic pentru perioada 17.02.2025, ora 20-19.02.2025, ora 20**

**Evoluția vremii în intervalul 15-17.02.2025**

În ultimele zile vremea a fost geroasă în toate masivele. Cerul a fost noros și a nins. Cantități mai însemnate de ninsoare au fost pe versanții sudici ai jumătății estice a Carpaților Meridionali și în Carpații de Curbură. Vântul a suflat slab și moderat, cu intensificări izolate de 55-70 km/h, viscolind ninsoarea. Stratul de zăpadă, în aria platformelor meteorologice, a crescut cu 15…20 cm în masivele din estul Carpaților

Meridionali și în Carpații de Curbură și cu 8…14 cm în rest; pe văi și în zonele adăpostite sunt însă depozite mai mari de zăpadă proaspătă, pulver, iar în zonele de creastă sunt formate plăci de vânt, cu rezistență scăzută. Pe aceste văi, mai ales pe cele înclinate, au fost consemnate mai multe curgeri și avalanșe de zăpadă prăfoasă.

**În data de 17.02.2025, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 84 cm la Vf. Omu, 62 cm la Bâlea-Lac, 38 cm la Păltiniș, 29 cm la Predeal, 23 cm la Vf. Țarcu, 16 cm la Cuntu, 16 cm la Fundata, 13 cm la Sinaia 1500, 9 cm la Voineasa și 4 cm la Parâng;

**Carpaţii Orientali:** 86 cm la Ceahlău-Toaca, 79 cm la Vf. Lăcăuți, 77 cm la Vf. Călimani, 50 cm la Iezer, 43 cm la Bucin, 29 cm la Penteleu;

**Carpaţii Occidentali:** 21 cm la Stâna de Vale, 19 cm la Semenic, 4 cm la Vlădeasa.

**Prognoza vremii în intervalul 17.02.2025, ora 20:00-19.02.2025, ora 20:00:**

Vremea fi geroasă în zonele înalte și noaptea în zonele joase. Cerul va fi noros în prima zi, când va mai ninge slab, apoi, în cea de a doua zi, va fi variabil în masivele din vestul și nordul țării și temporar noros în rest. Îndeosebi pe versanții sudici din estul Carpaților Meridionali și în Carpații de Curbură se vor mai depune în general 5...10 cm de zăpadă proaspătă, pulver. Vântul va sufla slab și moderat, cu ușoare intensificări pe creste. Trecător se va semnala ceață, asociată izolat și cu depunere de chiciură.

**Temperaturi prognozate în intervalul 17.02.2025, ora 20:00-19.02.2025, ora 20:00:**

**Peste 1800 m: temperaturi minime**: -20…-16 grade;

**temperaturi maxime**: -16…-11 grade;

**Sub 1800 m: temperaturi minime**: -16....-11 grade;

 **temperaturi maxime**: -11…-5 grade;

**Vânt la peste 2000 m:** intensificări temporare de 50-60 km/h, din sector sud-estic în prima parte a intervalului, apoi din sector nord-vestic**;**

**Izoterma de 0 grade**: la sol.

**Evoluția stratului de zăpadă și a riscului de avalanșă în zona montană**

**CARPAȚII MERIDIONALI**

**Munții Bucegi RISC ÎNSEMNAT (3)**

**La peste 1800 m,** zăpada nou-căzută, de 15…20 cm, este de tip pulver, ușoară, fără consistență și puțin stabilă. Pe văi și în zonele adăpostite sunt însă depozite mai însemnate, de 50-60 cm. Stratul de pulver este depus peste stratul ușor de 5-10 cm existent înaintea ninsorilor, sub care se află zăpada veche și deja întărită, la care nu prezintă aderență. În apropierea crestelor sunt formate unele plăci de vânt, fragile și cu rezistență scăzută. În continuare, metamorfoza zăpezii va fi încetinită de temperaturile extrem de scăzute care se vor înregistra, astfel încât aceasta își va păstra structura. Stratul de pulver va mai crește, astfel încât, chiar și la supraîncărcări slabe, se poate fisura și disloca, alunecând peste stratul întărit din interior și ducând la declanșarea de avalanșe de dimensiuni medii, izolat mari - riscul va fi **însemnat (3)**.

Și **la altitudini mai mici de 1800 m** s-a depus un strat nou de zăpadă în general de 15…20 cm peste stratul preexistent, format din circa 10 cm de zăpadă ușoară și un strat mai vechi, întărit și în mare parte stabilizat. La altitudini de 1600-1800 m, pe anumite văi, unde sunt depozitele mai mari de zăpadă, stratul puțin rezistent de la suprafață poate aluneca cu ușurință peste stratul mai vechi, întărit, ducând la declanșarea de avalanșe de dimensiuni mici și izolat medii, îndeosebi la supraîncărcări - **risc moderat (2)**.

**Munții Făgăraș, Parâng, Șureanu, Țarcu, Godeanu RISC MODERAT (2)**

**La altitudini mai mari de 1800 m**, mai ales pe partea sudică a masivului Făgăraș, stratul de pulver de la suprafață a crescut cu 15…20 cm și este depus peste stratul puțin rezistent, care măsura 5…10 cm. Sub acesta se află straturile mai vechi și întărite. Pe anumite pante și văi se întâlnesc însă depozite mai consistente de zăpadă. Ninsorile din următoarele zile vor mai depune 5…10 cm de zăpadă proaspătă, mai ales pe versanții sudici ai Meridionalilor; zăpada va fi de tip pulver, ușoară și de consistență scăzută. În aceste condiții, mai ales la suprasarcini, stratul de pulver se poate fisura și aluneca peste cel întărit aflat dedesubt, ducând la declanșarea unor avalanșe de dimensiuni mici și medii - **risc moderat (2)**.

**Sub 1800 m**, peste zăpada nou căzută, de 10…15 cm în masivul Făgăraș si până în 10 cm în restul masivelor, se vor mai depune 5…10 cm de pulver. Sub acest strat puțin stabilizat se află zăpadă întărită. În masivul Făgăraș, la altitudini de 1600-1800 m, pe anumite văi unde sunt depozite mai mari de zăpadă se vor menține condițiile pentru apariția unor avalanșe de suprafață de dimensiuni mici și medii, îndeosebi la supraîncărcări - **risc moderat (2)**. În restul masivelor, unde este mai puțină zăpadă, va fi **risc redus (1)**.

**CARPAȚII ORIENTALI**

**Munții Rodnei, Călimani, Bistriței și Ceahlău** **RISC MODERAT (2)**

**La altitudini mai mari de 1800 m,** stratul de pulver de la suprafață a crescut cu 10…15 cm și măsoară în anumite locuri 20-25 cm. Acesta are rezistență redusă și este depus peste straturile mai vechi și întărite. Pe anumite pante și văi se întâlnesc depozite mai consistente de zăpadă. Ninsorile din următoarele zile vor mai depune circa 10 cm de zăpadă proaspătă, de tip pulver, ușoară și de consistență scăzută. În aceste condiții, mai ales la suprasarcini, stratul de pulver se poate fisura și aluneca peste cel întărit aflat dedesubt, ducând la declanșarea unor avalanșe de dimensiuni mici și medii - **risc moderat (2)**.

Și **la altitudini mai mici de 1800 m** s-a depus un strat nou de pulver de până în 10 cm, astfel încât stratul puțin consistent de la suprafață măsoară acum 15-20 cm, iar pe anumite pante sau văi sunt depozite mai importante de zăpadă. Stratul puțin rezistent de la suprafață va mai crește puțin, cu 5…10 cm, astfel încât și aici pot apărea avalanșe de mici și medii dimensiuni, îndeosebi la suprasarcini - **risc moderat (2)**.

**CARPAȚII OCCIDENTALI**

**Munții Vlădeasa, Muntele Mare** **RISC REDUS (1)**

Stratul de zăpadă are dimensiuni reduse, fiind alcătuit dintr-un strat superior de dimensiuni reduse, cu rezistență mai mică, iar dedesubt, spre bază, straturi întărite. Ninsorile care urmează vor fi slabe și vor depune un strat redus de zăpadă proaspătă, de tip pulver. Riscul apariției unor avalanșe de dimensiuni în general mici va exista pe anumite văi și pante înclinate, la suprasarcini în general mari - **risc redus (1)**.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FĂGĂRAȘ** | **RISC MODERAT (2)** | **RISC MODERAT (2)** |
| **MUNȚII BUCEGI** | **RISC ÎNSEMNAT (3)** | **RISC MODERAT (2)** |
| **MUNȚII PARÂNG, ȘUREANU**  | **RISC MODERAT (2)** | **RISC REDUS (1)** |
| **MUNȚII ȚARCU-GODEANU** | **RISC MODERAT (2)** | **RISC REDUS (1)** |
| **MUNȚII RODNEI** | **RISC MODERAT (2)** | **RISC MODERAT (2)** |
| **MUNȚII CĂLIMANI** | **RISC MODERAT (2)** | **RISC MODERAT (2)** |
| **MUNȚII BISTRIȚEI** | **RISC MODERAT (2)** | **RISC MODERAT (2)** |
| **MUNȚII CEAHLĂU** | **RISC MODERAT (2)** | **RISC MODERAT (2)** |
| **MUNȚII VLĂDEASA, MUNTELE MARE, GILĂU** | **RISC REDUS (1)** | **RISC REDUS (1)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 14-16.02.2025 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită:**

**-în data de 14.02.2025 la staţiile cu indicativele: B-7** (orașul Măgurele, jud. Ilfov), **BV-6** (municipiul Codlea), **SB-3** (orașul Copșa Mică), **MS-1** (municipiul Târgu Mureș), **NT-1** (municipiul Piatra Neamț), **NT-3** (comuna Tașca), **IS-1** (municipiul Iași), **MM-6** (municipiul Sighetu Marmației), **CJ-5** (municipiul Dej**)**, **GR-1** (municipiul Giurgiu), **DB-1** (municipiul Târgoviște), **TR-3** (municipiul Turnu Măgurele), **PH-1, PH-5, PH-6** (municipiul Ploiești), **MH-1 mobil** (municipiul Drobeta-Turnu Severin), **DJ-1, DJ-2, DJ-5** (municipiul Craiova), **DJ-6** (municipiul Calafat);

**-în data de 15.02.2025 la staţia cu indicativul GR-1** (municipiul Giurgiu).

**2. În domeniul solului şi vegetaţiei**

**Garda Forestieră Râmnicu Vâlcea** informează că în data de 12.02.2025, la ora 19:30, s-a produs un incendiu în zona localității Dâlma, pe raza Ocolului Silvic Tarnița, jud. Mehedinți. Acesta a afectat o suprafaţă de 2,2 ha de litieră și a fost stins în data de 13.02.2025, la ora 00:30, de către personalul silvic, pompierii militari, polițiști, jandarmi și cetățeni.

**A.R.B.D.D. Tulcea:**

-informează că în data de 15.02.2025, în jurul orei 14:00, a izbucnit un incendiu de vegetație în zona de vest a Lacului Potcoava, pe raza Districtului Ecologic Caraorman, jud. Tulcea. Acesta a afectat o suprafață de 80 ha de vegetație (stuf și papură) și s-a stins de la sine în data de 16.02.2025, la ora 12:00;

-informează că în data de 15.02.2025, în jurul orei 15:30, a izbucnit un incendiu de vegetație în zona dintre Canalul Fundea şi Canalul Mort, pe raza Districtului Ecologic Murighiol, jud. Tulcea. Acesta a afectat o suprafață de 20 ha de vegetație (stuf și papură) și s-a stins de la sine în data de 16.02.2025, la ora 03:00;

-informează că în data de 15.02.2025, în jurul orei 17:00, a izbucnit un incendiu de vegetație pe malul Lacului Golovița, în vecinătatea Canalului Caraburun, pe raza Districtului Ecologic Jurilovca, jud. Tulcea. Acesta a afectat o suprafață de 20 ha de vegetație (stuf și papură) și s-a stins de la sine în data de 16.02.2025, la ora 16:00;

-informează că în data de 16.02.2025, în jurul orei 12:00, a izbucnit un incendiu de vegetație între Gârla Somova şi localitatea Mineri, pe raza Districtului Ecologic Tulcea, jud. Tulcea. Acesta a afectat o suprafață de 5 ha de vegetație (stuf și papură) și s-a stins de la sine în aceeași zi, la ora 16:00;

-informează că în data de 16.02.2025, în jurul orei 13:00, a izbucnit un incendiu de vegetație în zona dintre Lacul Ligheanca şi Canalul Alexa, pe raza Districtului Ecologic Maliuc, jud. Tulcea. Acesta a afectat o suprafață de 25 ha de vegetație (stuf și papură) și s-a stins de la sine în aceeași zi, la ora 20:00;

-revine cuinformații despre incendiul izbucnit în data de 14.02.2025, în jurul orei 13:00, pe malul stâng al Brațului Sulina, între Mm 0,5 si Mm 2,5, pe raza Districtului Ecologic Sulina, jud. Tulcea. Acesta a afectat o suprafață de 100 ha de vegetație (stuf și papură) și s-a stins de la sine în aceeași zi, la ora 22:00;

-revine cuinformații despre incendiul izbucnit în data de 14.02.2025, în jurul orei 15:00, într-un bazin al Amenajării Piscicole Ceamurlia, pe raza Districtului Ecologic Crișan, jud. Tulcea. Acesta a afectat o suprafață de 5 ha de vegetație (stuf și papură) și s-a stins de la sine în aceeași zi, la ora 19:00.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.